ВЈЕЖБЕ ПОДРЖАНЕ РАЧУНАРСКИМ СИМУЛАЦИЈАМА У ОБЛАСТИ СНАГА ЗАШТИТЕ И СПАСАВАЊА
Циљ ове књиге је да укаже на неке нове начине обуке снага заштите и спасавања а, прије свега, штабова за ванредне ситуације, како на локалном нивоу тако и на нивоу Републике Српске, па и шире. Нове технологије пружају нове могућности које је потребно искористити јер трошкови и новац, у том случају, нису ограничавајући фактори. Основна идеја је била да се представе вјежбе подржане рачунарским симулацијама и да се дају основни елементи за њихово планирање, организовање, реализовање и евалуацију. У том контексту, рад је подијељен на девет поглавља уз увод на самом почетку и закључна разматрања на самом крају ове књиге.
Ауторска права (c) 2024 Драгиша Јуришић, Горан Максимовић (Аутор)
ЗБОРНИК РАДОВА са регионалне конференције „Регионална сарадња у сузбијању прекограничног криминала: савремени изазови тероризма и мигрантске кризе“, Бијељина, Република Српска, БиХ, 22–24. мај 2018. године.
Зборник радова који се пред Вама налази настао је као резултат рада тродневне регионалне конференције, која је под називом „Регионална сарадња у сузбијању прекограничног криминала: Савремени изазови тероризма и мигрантске кризе“, одржана у периоду од 22. до 24. маја 2018. године у етно-селу Станишићи код Бијељине. Организатори овог научног скупа – Криминалистичко-полицијска академија у Београду, Факултет безбједносних наука Универзитета у Бањој Луци и Фондација Ханс Зајдел из Минхена – избором тема и излагача потрудили су се да ово не буде конференција највише потребна њеним организаторима и учесницима јер је привукла значајну медијску пажњу. Интересовање медија за овај догађај било је велико. Водећи медији емитовали су прилоге о конференцији у најгледанијим терминима информативних емисија. Посебан омаж скупу дало је присуство Жељке Цвијановић, предсједнице Владе Републике Српске. У обраћању учесницима, предсједница Цвијановић је истакла значај безбједносних изазова, ризика и пријетњи које носе тероризам и мигрантска криза, а са којима се суочавају не само Република Српска и Босна и Херцеговина већ и регион. Рад конференције одвијао се у оквиру три сесије. Прва сесија под називом „Тероризам, радикализација и насилни радикализам“ била је оквир за радове фокусиране на низ аспеката феномена тероризма и радикализације. У том контексту, презентоване су теме које се односе на проблеме присутне унутар институционалних капацитета Републике Србије приликом супротстављања тероризму. Обрађени су стратешки приступи овом проблему који слови као једна од водећих пријетњи националној безбједности Србије. Драгоцјено је било и чути искуства Црне Горе. Услиједиле су теме у којима су обрађена теоријска, концептуална и практична питања радикализације која води ка тероризму. Апострофирајући садржај прве сесије долазимо до закључка да су тероризам и насилни екстремизам реалност, врло присутна у земљама Западног Балкана и да се, приликом супротстављања овом проблему, посеже за различитим рјешењима на националном нивоу. Такође, када је ријеч о појави тероризма на Западном Балкану, из перспективе међународних односа могу се уочити различити и селективни приступи. Током сесије под називом „Тероризам и мигрантска криза“, излагачи су представили радове у којима се обрађују теоријски аспекти радикализације, као и питања проактивног и реактивног дјеловања према терористичким пријетњама. Обрађена је и улога полиције, али и обука полицијских службеника у супротстављању тероризму. Закључци који се могу извести из садржаја друге сесије гласе да концепт радикализације и екстремизма заслужују темељнију елаборацију. Нарочито је важно нагласити оцјену да приступ обезбјеђењу правних лица, потенцијалних мета терориста – понаособ критичне инфраструктуре – није задовољавајући и да институционални капацитети нису адекватни те је, стога, нужан заокрет у односу према заштити критичне инфраструктуре. Истакнуто је да су у наведеној области нужне темељне измјене ради унапређења мјера и смањења ризика. Тежиште рада другог дијела сесије било је на мигрантској кризи, а закључак који је проистекао из дискусије гласи да мигрантски талас са којим је суочена Босна и Херцеговина представља озбиљну безбједносну пријетњу и да тренутно БиХ нема институционалне капацитете којима би се истој одупрла. Иако извршна власт још од 2010. године доноси документе попут Стратегије БиХ за превенцију и борбу против тероризма, за јавне политике у овој области не може се рећи да су препознатљиве. У оквиру треће сесије, презентовани су радови чији су се аутори бавили посљедицама организованог криминала, илегалних миграција и тероризма по безбједност Босне и Херцеговине, а изложен је и рад из области форензичких анализа експлозија. Коришћење експлозивних направа је врло чест начин извршења терористичких напада те је ова тема привукла пажњу учесника скупа. Тероризам и миграције су теме регионалног значаја и захтијевају озбиљну прекограничну сарадњу. Мигрантска криза ни данас, након пола године, не губи на актуелности нити јој се назире крај. То даје додатну вриједност, ону коју само протекло вријеме може дати дискурсу који се прољећос водио у етно-селу Станишићи.
Ауторска права (c) 2018 Предраг Ћеранић, Велибор Лалић, Милица Сикимић (Уредник)
ЗБОРНИК РАДОВА II међународне научне конференције „Савремени изазови и пријетње безбједности”, Бања Лука, Република Српска, БиХ, 7–8. март 2022. године
„Савремени изазови и пријетње безбједности” – назив је друге међународне научне конференције у организацији Факултета безбједности Универзитета у Бањој Луци. Када сагледамо теме које су обрађивали учесници конференције, схватамо да се ради о широком опсегу који се креће од мигрантске кризе и еколошке културе, карактеристика виктимолошког понашања младих у условима пандемије COVID-19, до улоге форензике у криминалистичким истрагама. Нису заобиђене ни теме попут организације и функционисања полиције у савременом окружењу, до безбједности у ванредним ситуацијама. Вријеме у којем живимо донијело је нове безбједносне изазове и пријетње, али и задржало старе. Стога је занимљиво било слушати учеснике овог скупа, а вјерујем да ће бити поучно читати њихове радове. Оно што краси другу конференцију Факултета безбједносних наука, између осталог, јесте да су у Бању Луку стигли ученици из три земље – Србије, Руске Федерације и Сјеверне Македоније, што скупу даје међународни призвук. Организатор се претходно с правом опредијелио за три радна језика: српски, руски и енглески. У зборнику који је пред читаоцима, 28 аутора је у 16 радова представило своја истраживања и погледе на безбједносне изазове и пријетње, којих у свијету не мањка. Штавише, границе безбједносног видокруга се непрестано помијерају. Скоро да нема друштвене дјелатности у којој није присутна безбједност као сегмент. Поврх свега, треба имати у виду оно што су у уводном раду нагласили Саша Мијалковић и Марија Поповић Манчевић: Више него икад, савремене безбедносне изазове и претње одликују изненадност и динамична комплексност: тешко их је предвидети, а још теже припремити хитан, адекватан и свеобухватан одговор. И поред низа тема и излагача, организатор се опредијелио за пленарну сесију, вјероватно како би указао да су и поред разноликости безбједносни изазови и пријетње данашњице повезани, и да те нити треба пратити ради сагледавања цјелине. Конференција је одржана у склопу обиљежавања пете годишњице Факултета безбједносних наука, што је скупу дало и свечарски карактер. Очекивано је да одржавање конференције и убудуће прати обиљежавање годишњице Факултета безбједносних наука, који је за кратко вријеме успио да обезбиједи препознатљивост у региону и да изгради значајне међународне везе са сродним институцијама.
Ауторска права (c) 2022 Предраг Ћеранић, Гојко Шетка (Уредник)
ЗБОРНИК РАДОВА III међународне научне конференције „Савремени изазови и пријетње безбједности” Бања Лука, Република Српска, БиХ, 6. март 2023. године
Међународни научни скуп под називом „Савремени изазови и пријетње безбједности“ у организацији Факултета безбједносних наука Универзитета у Бањој Луци, трећи по реду, одржан поводом шесте годишњице ове најмлађе чланице бањалучког универзитета, показао је да је сваки наредни скуп у односу на претходни богатији и садржајнији. Видљиво је то како из броја пристиглих научних чланака (претходне године 16, ове 38), бројности аутора и коаутора, те земаља одакле аутори долазе. На конференцији су учешће узели излагачи из седам држава (Русије, Словеније, Саудијске Арабије, Мађарске, Сјеверне Македоније, Србије и Републике Српске) који су усмено излагали на српском, руском и македонском језику. Широк је спектар обрађиваних тема: одлучивање у полицији, полицијска контрола, рад полиције у сектору, утицај дигитализације на безбједност, механизми цивилне заштите и европска безбједност, утицај будућих друштвених и технолошких трендова на цивилну заштиту, моделовање цивилне заштите, рад субјеката политике сузбијања криминалитета, савремене пријетње националној безбједности и заштита критичне инфраструктуре из области здравства, обојене револуције, теме у вези са физичком припремљеношћу и физичким статусом припадника служби безбиједности. Због бројности научних чланака рад се одвијао у три сесије, иако су руски аутори, као и аутори из Сјеверне Македоније излагали онлајн. Скуп је одржан на дан када је Факултет безбједносних наука и основан - 6. марта, а замишљен је као радни наставак свечаности на којој су биле присутне бројне званице, како из земље тако и из иностранства.
Ауторска права (c) 2023 Предраг Ћеранић (Уредник)
ЗБОРНИК РАДОВА V међународне научне конференције „Савремени изазови и пријетње безбједности” Бања Лука, Република Српска, БиХ, 27. март 2025. године
Међународни научни скуп под називом „Савремени изазови и пријетње безбједности“ у организацији Факултета безбједносних наука Универзитета у Бањој Луци, пети по реду, вођен искуствима из претходних година показао је да је сваки наредни скуп обимнији и богатији у односу на претходни. Показало се то како кроз бројност пристиглих научних радова (ове године њих 55), бројности аутора и коаутора, као и земаља из којих аутори долазе. На конференцији су учешће узели излагачи из шест држава (Русије, Мађарске, Бугарске, Сјеверне Македоније, Србије и Босне и Херцеговине) који су усмено излагали на српском, руском и енглеском језику. Широк је спектар обрађиваних тема: механизми цивилне заштите и европска безбједност, савремене пријетње националној безбједности, тероризам, заштита критичне инфраструктуре, сајбер пријетње и вјештачка интелигенција у безбједности, полицијски послови, одлучивање у полицији, полицијска контрола, рад полиције у сектору, управљање ризицима савременог оружја, криминалистичко-техниче и форензичке теме, те теме у вези са физичком припремљеношћу и физичким статусом припадника служби безбједности. Због бројности научних радова и излагача рад се одвијао у двије сесије. Присутни излагачи излагали су усмено, док су остали имали могућност да своје теме изложе путем онлајн платформе. Скуп је одржан 27. марта, у истом мјесецу у којем је Факултет безбједносних наука, као најмлађа чланица Универзитета у Бањој Луци, прославио своју осму годишњицу.
Ауторска права (c) 2025 Предраг Ћеранић (Уредник)
ЗБОРНИК РАДОВА IV међународне научне конференције „Савремени изазови и пријетње безбједности” Бања Лука, Република Српска, БиХ, 28. март 2024. године
Међународни научни скуп под називом „Савремени изазови и пријетње безбједности” у организацији Факултета безбједносних наука Универзитета у Бањој Луци, четврти по реду, вођен искустивима из претходних година показао је да је сваки наредни скуп обимнији и богатији у односу на претходни. Показало се то како кроз бројност пристиглих радова (њих преко 50), бројности аутора и коаутора, као и земаља из којих аутори долазе. На конференцији су учешће узели излагачи из шест држава (Русије, Мађарске, Бугарска Сјеверне Македоније, Србије и Републике Српске) који су усмено излагали на српском, руском и енглеском језику. Широк је спектар обрађених тема: механизми цивилне заштите и европска безбједност, савремене пријетње националној безбједности, заштита критичне инфраструктуре, тероризам, полицијски послови, теме везане за миграције, управљање ризицима савременог оружја, сајбер пријетње, теме у вези са физичком припремљеношћу и физичким статусом припадника служби безбједности и многе друге. Због бројности научних радова и излагача рад се одвијао у двије сесије. Присутни излагачи излагали су усмено, док су остали имали могућност да своје теме изложе путем онлајн платформе. Скуп је одржан 28. марта, у истом мјесецу у којем је Факултет безбједносних наука, као најмлађа чланица Унверзитета, прославио своју седму годишњицу.
ЗБОРНИК РАДОВА VI међународне научне конференције „Савремени изазови и пријетње безбједности” Бања Лука, Република Српска, БиХ, 27. март 2026. године
Међународни научни скуп под називом „Савремени изазови и пријетње безбједности“ у организацији Факултета безбједносних наука Универзитета у Бањој Луци, шести по реду, вођен искуствима из претходних година показао је да је сваки наредни скуп обимнији и богатији у односу на претходни. Показало се то како кроз бројност пристиглих научних радова (ове године њих 52), бројности аутора и коаутора, као и земаља из којих аутори долазе. На конференцији су учешће узели излагачи из девет држава (Русије, Мађарске, Бугарске, Пољске, Словеније, Сјеверне Македоније, Србије, Црне Горе и Босне и Херцеговине) који су усмено излагали на српском, руском и енглеском језику. Широк је спектар обрађиваних тема: механизми цивилне заштите и европска безбједност, савремене пријетње националној безбједности, тероризам, заштита критичне инфраструктуре, сајбер пријетње и вјештачка интелигенција у безбједности, полицијски послови, одлучивање у полицији, полицијска контрола, рад полиције у сектору, управљање ризицима савременог оружја, криминалистичко-техниче и форензичке теме, те теме у вези са физичком припремљеношћу и физичким статусом припадника служби безбједности. Због бројности научних радова и излагача рад се одвијао у двије сесије. Присутни излагачи излагали су усмено, док су остали имали могућност да своје теме изложе путем онлајн платформе. Скуп је одржан 27. марта, у истом мјесецу у којем је Факултет безбједносних наука, као најмлађа чланица Универзитета у Бањој Луци, прославио своју девету годишњицу.
Саизвршилаштво је изразито сложен кривичноправни институт који имплицира много питања како на теоријском тако и на практичном плану. Садржински, у монографији је пажња посвећена правној природи учешћа више лица у остварењу кривичног дјела и теоријским промишљањима о (са)извршилаштву, а затим и појмовном одређењу саизвршилаштва и разматрању одлуке о извршењу и заједничког извршења кривичног дјела као његових субјективних и објективних елемената. Значајни дијелови штива посвећени су и образложењу дистинкције овог кривичноправног института у односу на остале облике учешћа више лица у остварењу кривичног дјела као и односу саизвршилаштва са другим институтима општег дијела кривичног права: припремањем и покушајем кривичног дјела, добровољним одустанком, кривицом и питањем кажњавања. И на концу, важно је напоменути да је саизвршилаштво, будући да не представља само теоријску конструкцију, већ и значајан аспект позитивног кривичног права, неизоставно анализирано и у контексту одговарајућих правних аката и поткријепљено пригодним примјерима из домаће и стране судске праксе.
Ауторска права (c) 2023 Драгана Васиљевић (Аутор)
Инжењерство експлозива и експлозивних материја
Књига под насловом Инжењерство експлозива и експлозивних материја обухвата градиво које се изучава у оквиру предмета Инжењерство експлозива и експлозивних материја. Материјал је представљен кроз седам главних поглавља: Историјски развој, Енергетске материје (експлозиви), Карактеристике енергетских материја, Експлозивни процеси, Важни аспекти енергетских материја, Методе детекције и идентификације експлозивних материја и Тероризам и експлозивне материје. Приказан је развој и употреба енергетских материја кроз историју као и различита подручја примјене те класификација експлозивних материја на основу различитих критерија. Обрађене су основне физичко-хемијске карактеристике, као и поједини специфични аспекти ових материја. Кроз методе и технике детекције и идентификације су приказане инструменталне методе кориштене за квалитативно и квантитативно одређивање експлозивних материја. Кроз поглавље Тероризам и експлозивне материје представљена је употреба експлозивних материја за извођење терористичких напада. Кориштена је литература из различитих временских периода и различитих аутора са нагласком на најновија достигнућа из ове области. Поједини стручни називи и термини су наведени и на енглеском језику ради лакшег терминолошког разумијевања у односу на литературу која није доступна на српском језику. Књига је првенствено намијењена студентима Факултета безбједносних наука Универзитета у Бањој Луци, али може у знатној мјери бити корисна и другим читаоцима различитих стручних и научних области интересовања.
Ауторска права (c) 2023 Саша Мићин, Борислав Малиновић (Аутор)
Уџбеник „Организација и надлежност полиције“ намијењен је студентима Факултета безбједносних наука, као и свим заинтересованим лицима која се баве изучавањем организације, функционисања и надлежности полицијских организација. Садржај уџбеника систематизован је кроз осам међусобно повезаних поглавља која обухватају теоријске основе организације полиције, историјски развој полицијских агенција, организацију и функционисање полицијских система, полицијска овлашћења, контролу рада полиције, као и савремене моделе организације полицијских структура. Посебна пажња посвећена је објашњењу појма полиције, њеној улози у друштву, основним принципима рада и функцијама које остварује у оквиру система безбједности. У уџбенику се анализирају теоријски и практични аспекти организације полиције, укључујући организациону структуру, кадровску политику и моделе управљања полицијским организацијама. Значајан дио садржаја односи се на организацију и надлежност полиције Републике Српске, њену територијалну и функционалну организацију, као и на положај других полицијских структура у полицијском систему у Босни и Херцеговини. Поред организационих питања, обрађена су и полицијска овлашћења, правни основ за њихову употребу, принципи примјене и значај у свакодневном раду полицијских службеника. Посебно мјесто заузимају питања организације полицијског рада на безбједносном сектору, као и унутрашње и спољашње контроле рада полиције, као и међународни и компаративни аспекти организације полицијских система. Уџбеник пружа студентима неопходна теоријска знања и практична објашњења за разумијевање организације, надлежности и функционисања савремених полицијских организација, те представља основну литературу за изучавање истоименог наставног предмета.
Ауторска права (c) 2023 Драгомир Јовичић, Гојко Шетка (Аутор)
Монографија Контрола над радом полиције представља свеобухватну научну и стручну анализу механизама надзора и контроле полиције као једног од кључних услова за законито, професионално и одговорно обављање полицијских послова у демократском друштву. Полазећи од значаја полиције као државног органа који располаже посебним овлашћењима и средствима принуде, аутори разматрају потребу успостављања ефикасних контролних механизама којима се обезбјеђује заштита људских права и слобода, јачање владавине права и унапређење повјерења јавности у рад полиције. Садржај монографије систематизован је кроз више међусобно повезаних тематских цјелина у којима се анализирају појам и улога полиције, демократски надзор безбједносног сектора, положај полицијског службеника у систему кривичног права, као и теоријски и практични аспекти контроле полиције. Посебна пажња посвећена је врстама и средствима контроле, моделима обезбјеђивања одговорности полиције, спољашњим и унутрашњим механизмима надзора, укључујући парламентарну, судску, управну, грађанску и институционалну контролу, као и унутрашње процедуре професионалне одговорности и дисциплинског надзора. Монографија детаљно обрађује систем надзора и контроле Полиције Републике Српске, анализирајући улогу правосуђа, законодавне и извршне власти, омбудсмана, невладиних организација и јавности у процесу контроле полицијског рада. Посебан дио публикације посвећен је инспекцијском надзору, форумима за безбједност грађана, компаративним моделима контроле полиције у европским државама и европским начелима полицијског надзора. Повезујући теоријска разматрања, међународне стандарде и практична искуства, монографија представља значајан допринос разумијевању система полицијске одговорности и савремених механизама контроле полиције. Намијењена је студентима Факултета безбједносних наука, истраживачима, полицијским службеницима и свим стручњацима који се баве питањима безбједности, људских права и демократског управљања сектором безбједности.
Ауторска права (c) 2021 Dragomir Jovičić (Author)
Уџбеник Наука о полицији представља свеобухватно и систематично научно-стручно дјело посвећено проучавању полиције као друштвене институције, полицијске функције, организације и професије, као и науке о полицији као посебне дисциплине у оквиру безбједносних наука. Полазећи од општих питања науке, научног сазнања и методологије истраживања, аутор анализира теоријске основе безбједносних наука и њихово мјесто у систему савремених научних дисциплина. Садржај уџбеника обухвата различите концепте и теоријске приступе безбједности, развој безбједносних наука, као и настанак и развој науке о полицији. Посебна пажња посвећена је појму полиције, предмету и методама науке о полицији, историјском развоју полицијских задатака и организација, те улози и значају полицијске функције у савременом друштву. Уџбеник детаљно разматра однос полиције и друштва, укључујући односе полиције са грађанима, јавношћу, медијима, различитим друштвеним групама и политичким процесима. Значајан простор посвећен је организацији и руковођењу полицијом у демократском друштву, савременим концепцијама управљања, професионалном развоју кадрова и стварању претпоставки за успјешно руковођење полицијским организацијама. Посебно су обрађена питања полицијске професије, професионализма, кадровске политике, образовања и усавршавања полицијских службеника, као и полицијске етике, професионалне културе, одговорности и борбе против неетичког понашања и корупције. Посебан допринос уџбеника огледа се у наглашавању улоге науке, струке и научних метода у унапређењу полицијске дјелатности и јачању способности полиције да ефикасно одговори на савремене безбједносне изазове. Уџбеник је намијењен студентима безбједносних наука, истраживачима, полицијским службеницима и другим стручњацима из области безбједности, те представља значајан допринос развоју науке о полицији и унапређењу теоријских и практичних знања о полицијској дјелатности.
Ауторска права (c) 2023 Dragomir Jovičić (Author)
Уџбеник Малољетничка делинквенција пружа свеобухватан и мултидисциплинаран приказ узрока, облика, посљедица и начина превенције малољетничке делинквенције. Посебна пажња посвећена је етиологији делинквентног понашања кроз психолошке, социолошке и биосоцијалне теорије које објашњавају настанак и развој криминалног понашања код младих. Анализирају се егзогени фактори, попут породице, школе, вршњачких група, медија, сиромаштва, миграција и ратних околности, као и ендогени фактори који обухватају особине личности, интелигенцију, емоције, менталне поремећаје, полне разлике и мотиве делинквентног понашања. У поменутом уџбенику разматра се и утицај социопатолошких појава на криминалитет младих, укључујући злоупотребу психоактивних супстанци, проституцију, коцкање, скитњу, просјачење и самоубиство малољетника. Посебно су обрађени феноменолошки аспекти малољетничке делинквенције у свијету и Републици Српској, нови облици криминалитета, попут сајбер криминала, те проблем рецидивизма код младих преступника. Значајан дио књиге посвећен је друштвеној реакцији на малољетнички криминалитет, кривичноправном положају малољетника, алтернативним мјерама, васпитним санкцијама и међународним стандардима заштите права дјетета. Такође се анализирају виктимолошки аспекти, положај дјеце као жртава насиља, злостављања и трговине људима, као и посљедице виктимизације. У завршном дијелу приказани су савремени приступи превенцији малољетничке делинквенције, са нагласком на улогу породице, школе, полиције, медија, центара за социјални рад и невладиних организација. Посебно се истиче значај ране превенције, међусекторске сарадње и ресоцијализације младих преступника као кључних механизама за смањење малољетничке делинквенције и успјешну социјалну интеграцију младих.
Ауторска права (c) 2021 Факултет безбједносних наука
Тероризам - Правни оквири и судска пракса
Монографија “Тероризам – правни оквир и судска пракса” написана је као резултат вишегодишњег научног бављења проблемом тероризмa и представља наставак рада на наведеном пољу. У том смислу уочено је неколико битних карактеристика, што је и довело до писања ове књиге. Једна од њих јесте динамичност у промјени облика и структуре овог криминалног феномена. Тако, само у односу на период од нешто више од десет година, када је објављена монографија “Тероризам – актуелни и могући облици” (у издању Високе школе унутрашњих послова, Бања Лука, 2006) изражен облик био је самоубилачки тероризам док данас доминира употреба војне тактике у терористичком дјеловању, с једне стране, и појачана активност појединаца вољних да учине терористички акт (тзв. усамљени вукови), с друге стране, који врло често дјелују и као страни терористички борци. Исто тако, посљедњих 20-ак година дошло је до наглог одговора међународних субјеката тероризму. То је за посљедицу имало доношење многобројних међународних докумената који обухватају тематику сузбијања тероризма, као и потребе за њиховим увођењем у домаће кривично законодавство. Најбољи примјер је правни оквир Европске уније који је у посљедње двије године доживио значајне измјене (нпр. Директива ЕУ о сузбијању тероризма из 2017. године), што није обухваћено монографијом објављеном 2017. године (Кривичноправно реаговање на тешке облике криминалитета, Бања Лука: Правни факултет Универзитета у Бањој Луци). Истовремено догодили су се појединачни терористички акти, као и укљученост домаћих држављана у страним терористичким активностима, што је довело до примјене норми кривичног права на њих. Створена је одговарајућа судска пракса, која је отворила нова питања, прије свега њене адекватности у остваривању основне функције кривичног права. Управо је то предмет и тежиште ове монографије. Монографија “Тероризам – правни оквир и судска пракса” написана је као резултат вишегодишњег научног бављења проблемом тероризмa и представља наставак рада на наведеном пољу. У том смислу уочено је неколико битних карактеристика, што је и довело до писања ове књиге. Једна од њих јесте динамичност у промјени облика и структуре овог криминалног феномена. Тако, само у односу на период од нешто више од десет година, када је објављена монографија “Тероризам – актуелни и могући облици” (у издању Високе школе унутрашњих послова, Бања Лука, 2006) изражен облик био је самоубилачки тероризам док данас доминира употреба војне тактике у терористичком дјеловању, с једне стране, и појачана активност појединаца вољних да учине терористички акт (тзв. усамљени вукови), с друге стране, који врло често дјелују и као страни терористички борци. Исто тако, посљедњих 20-ак година дошло је до наглог одговора међународних субјеката тероризму. То је за посљедицу имало доношење многобројних међународних докумената који обухватају тематику сузбијања тероризма, као и потребе за њиховим увођењем у домаће кривично законодавство. Најбољи примјер је правни оквир Европске уније који је у посљедње двије године доживио значајне измјене (нпр. Директива ЕУ о сузбијању тероризма из 2017. године), што није обухваћено монографијом објављеном 2017. године (Кривичноправно реаговање на тешке облике криминалитета, Бања Лука: Правни факултет Универзитета у Бањој Луци). Истовремено догодили су се појединачни терористички акти, као и укљученост домаћих држављана у страним терористичким активностима, што је довело до примјене норми кривичног права на њих. Створена је одговарајућа судска пракса, која је отворила нова питања, прије свега њене адекватности у остваривању основне функције кривичног права. Управо је то предмет и тежиште ове монографије.